— Беларускі цэнтар існуе на поўначы Лондана з другой паловы 1940-х гадоў. Апроч вядомай усім бібліятэкі-музея імя Францішка Скарыны тут у “Марыйным доме” (Marian House) жылі беларускія сьвятары ўсходняга абраду, дзейнічала каталіцкая школа-інтэрнат для хлопцаў. Ужо больш за паўстагоддзя тут штодня адбываюцца беларускія багаслужбы. Разам з тым у нас ніколі не было сапраўднага храму (царква месьціцца ў памяшканьні былой грамадзкай залы). Цэрквы ж ёсьць неад’емным элементам беларускага ландшафту. Паколькі мы хочам захаваць тут маленькую сымбалічную Беларусь, для рэпрэзентацыі нашай культуры і рэлігіі не хапае царквы. Гэта першае, аб чым я падумаў, прыехаўшы ў Лондан шэсьць гадоў назад. Айцец Аляксандар падтрымаў маю ініцыятыву.